<classify> Ndivyo unavyoweza kusema wakati wawakilishi hao pekee wa Tanzania waliobaki katika michuano ya kimataifa, watakaporudiana na FC Platinum ya Zimbabwe leo alasiri.Miamba hiyo ya mitaa ya Twiga na Jangwani, Dar es Salaam inarudiana na timu hiyo ya Zimbabwe katika mechi ya raundi ya kwanza ya Kombe la Shirikisho Afrika ikiwa na ushindi mnono wa mabao 5-1.Kwenye Uwanja wa Taifa, Dar es Salaam, wiki mbili zilizopita, kikosi cha Mholanzi Hans van der Pluijm na kocha mzawa Charles Boniface Mkwasa, kilipata ushindi wa mabao hayo na leo alasiri kwa saa za Zimbabwe na saa 10 kamili kwa saa za Tanzania, itahitaji sare yoyote au isifungwe zaidi ya mabao 4-0 kuingia hatua ya 16 bora.Yanga iliondoka Dar es Salaam jana mchana kwa ndege ya kukodi ya Serikali ambayo awali ilipangwa kuondoka saa 4 asubuhi, lakini ikachelewa kwa sababu ambazo hazikuwekwa bayana baina ya pande hizo mbili.Kikosi cha wachezaji 18 na viongozi saba kilitarajiwa kutua salama mjini Bulawayo majira ya alasiri jana tayari kwa mechi hiyo itakayochezwa kwenye Uwanja wa Mandava katika mji wa Zvishavane, kilometa kadhaa kutoka Bulawayo.Wachezaji wanaotarajiwa kuwemo kwenye kikosi cha Yanga ni makipa Ally Mustapha, Deogratius Munishi, mabeki Juma Abdul, Oscar Joshua, Mbuyu Twite, Pato Ngonyani, Rajab Zahir, Kelvin Yondani na nahodha Nadir Haroub.Wengine ni viungo Salum Telela, Saidi Juma, Nizar Khalfan, Simon Msuva, Haruna Niyonzima na washambuliaji ni Mrisho Ngassa, Danny Mrwanda, Amisi Tamwe na Hussein Javu.Kwa upande wa benchi la ufundi ni Pluijm, Mkwasa, Meneja wa timu, Hafidh Saleh, Kocha wa Makipa Juma Pondamali, mtunza vifaa Mahmoud Omar, mchua misuli Jacob Onyango na Daktari wa timu, Juma Sufian.Akizungumza na gazeti hili juzi, Kocha Mkuu Pluijm alisema ana kazi moja Bulawayo nayo ni kucheza kwa nidhamu na kuibuka na ushindi mnono.Tunakwenda Zimbabwe kuhakikisha haturudii makosa yaliyotokea nyuma, lile lilikuwa funzo kwetu sasa tumerekebisha na tunatarajia matokeo mazuri, alisema kocha huyo raia wa Uholanzi.Aidha, Rais wa Shirikisho la Soka Tanzania TFF, Jamal Malinzi aliitaka Yanga isibweteke na matokeo ya mechi ya kwanza na iingie uwanjani ili wakiweka dhamira ya kushinda na kusonga mbele.Katika salamu za kuitakia heri juzi, Malinzi alisema Yanga hawapaswi kubweteka na kikubwa wanapaswa kwenda kupambana kusaka ushindi ugenini ili kufuzu kwa hatua inayofuata ya timu 16.Yanga ambayo katika raundi ya awali iliitoa Botswana Defence Forces BDF kwa jumla ya mabao 3-2, baada ya ushindi wa mabao 2-0 nyumbani na kufungwa mabao 2-1 ugenini, ni timu pekee ya Tanzania iliyobaki katika michuano ya soka ya Afrika msimu huu.Mabingwa wa Tanzania Bara, Azam FC, mabingwa wa Zanzibar, KMKM na timu nyingine ya visiwani humo, Polisi zilitupwa mapema nje ya michuano ya Ligi ya Mabingwa na Kombe la Shirikisho.Endapo Yanga itasonga mbele leo, itakutana na ama Etoile du Sahel ya Tunisia au Benifica de Luanda ya Angola, timu hizo zinarudiana jijini Luanda huku Etoile ikiongoza 1-0.  <topic>: MICHEZO 